Carmina (Catullus)/9
Verani, omnibus e meis amicis
Antistans mihi milibus trecentis,
Venistine domum ad tuos penates
Fratresque unanimos anumque matrem?
Venisti! o mihi nuntii beati!
Visam te incolumem audiamque Hiberum
Narrantem loca, facta, nationes,
Vt mos est tuus, applicansque collum
Iucundum os oculosque sauiabor.
O, quantum est hominum beatiorem,
Quid me laetius est beatiusue?
Hendecasyllabi

en:Catullus 9
fr:Poésies de Catulle/9
it:Le poesie di Catullo/9